Plase in dié provinsie die gevaarliksteArgieffoto TLU SA het Dinsdag bekend gemaak altesaam 186 plaasaanvalle is reeds vanjaar by dié organisasie aangeteken. Daar was vanjaar al minstens 39 plaasmoorde. Die statistiek wys ŉ toename in die dieselfde tydperk verlede jaar, toe 131 aanvalle en 27 moorde aangeteken is. Die aantal plaasmoorde wat sedert 1990 in Suid-Afrika gepleeg is, staan volgens TLU SA se statistiek op 1 824. “In dieselfde tydperk is 3 931 plaasaanvalle opgeteken,” het Henry Geldenhuys, voorsitter van die TLU SA se veiligheidskomitee, gesê tydens ŉ oorsig van geweldsmisdade op plase vanaf Januarie 2016 tot Junie 2016. Van die 1 824 mense wat sedert 1990 vermoor is, was 1 179 van die slagoffers boere, 491 direkte familie, 141 werkers en 22 besoekers. Tot dusver het die meeste plaasaanvalle en -moorde in Gauteng plaasgevind. Altesaam 39 aanvalle en 14 moorde is in dié provinsie aangeteken. In Noordwes is 33 aanvalle en vier moorde aangeteken, met 30 aanvalle en twee moorde in Limpopo. Mpumalanga het tot dusver 29 plaasaanvalle en vyf moorde gehad. In KwaZulu-Natal is 18 aanvalle en sewe moorde aangeteken. Altesaam 25 aanvalle en drie moorde het in die Vrystaat plaasgevind. In die Noordkaap was daar een aanval en een moord. In die Wes-Kaap was daar nege aanvalle en drie moorde en in die Oos-Kaap slegs twee aanvalle. Ondanks lt.genl. Khomotso Phahlane, waarnemende nasionale polisiekommissaris, se aankondig begin Mei, dat plaasmoorde as ŉ prioriteitsmisdaad hanteer sal word, was dié maand sover die bloedigste in die land, met 39 aanvalle en sewe moorde. In Junie het die aanvalle afgeneem na 25 en die moorde het gestyg tot agt.